Diari Oficial de la Generalitat Valenciana


Sumari del DOGV 5674, del 07-01-2008 (2007/15022)

Resolució de 12 de desembre de 2007, del director general de Justícia i Menor de la Conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Oficial de Dietistes i Nutricionistes de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5674

Data del DOGV
:   07-01-2008

Secció del DOGV
:   V. ANUNCIS - C) ALTRES ASSUMPTES

Número del document
:   2007/15976


Data del document
:   12-12-2007

Organisme emissor
:   Conselleria de Justícia i Administracions Públiques

Tipus de document
:   Resolució

Resolució de 12 de desembre de 2007, del director general de Justícia i Menor de la Conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Oficial de Dietistes i Nutricionistes de la Comunitat Valenciana. [2007/15624]  
La Constitució, en l'article 149.1.18a, reserva a l'Estat la competència sobre les bases del Règim Jurídic de les Administracions Públiques, i en l'article 36 preveu que la Llei regularà les peculiaritats pròpies del règim jurídic dels col·legis professionals.   
La legislació bàsica en aquesta matèria dictada per l'Estat, es troba recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, la Llei 7/1997 i el Reial Decret 6/2000, de 23 de juny.  
L'Estatut d'Autonomia de la Comunitat Valenciana, en l'article 49.1.22a, confereix a la Generalitat competència exclusiva en matèria de col·legis professionals i exercici de professions titulades, sense perjudici d'allò que disposen els articles 36 i 139 de la Constitució.   
L'article 7 de la Llei 6/1997, de 4 de desembre, de Consells i Col·legis Professionals de la Comunitat Valenciana, i l'article 8 del seu Reglament de desplegament, aprovat pel Decret 4/2002, de 8 de gener, del Govern Valencià, disposen que la creació de col·legis professionals, amb àmbit d'actuació en la Comunitat Valenciana, sense perjudici de l'àmbit territorial dels ja existents, es farà mitjançant una llei de la Generalitat.  
La Llei 44/2003, de 21 de novembre, d'ordenament de les professions sanitàries, en relació amb les professions sanitàries titulades, disposa en l'article 2.1 que són professions sanitàries, titulades i regulades, aquelles la formació de les quals, pregraduada o especialitzada, es dirigeix específicament i fonamentalment a dotar els interessades dels coneixements, habilitats i actituds pròpies de l'atenció de salut, i que estan organitzades en col·legis professionals oficialment reconeguts pels poders públics, d'acord amb el que preveu la normativa específicament aplicable. I en concret, l'apartat 2.b) del mateix precepte inclou expressament entre les professions sanitàries de nivell diplomat les professions per a l'exercici de les quals habilita el títol de diplomat en Nutrició Humana i Dietètica.   
Per la seua banda, l'article 7.2.g) de l'esmentada Llei 44/2003, estableix que són funcions dels diplomats universitaris en Nutrició Humana i Dietètica l'exercici d'activitats orientades a l'alimentació de la persona o de grups de persones, adequades a les necessitats fisiològiques i, si fa al cas, patològiques d'aquestes, i d'acord amb els principis de prevenció i salut pública.  
En data 11 de maig de 2007, per Rocío Royo Taberner, en la seua qualitat de presidenta de l'Associació de Dietistes Diplomats de la Comunitat Valenciana (ADDECOVA), es va presentar sol·licitud de creació del referit col·legi en compliment d'allò acordat en l'Assemblea General Extraordinària d'aquesta en data 30 de novembre de 2005. Posteriorment, l'Assemblea General de l'esmentada entitat cel·lebrada el 15 de setembre de 2007 va acordar, com a denominació per al col·legi la creació del qual s'interessava, la de Col·legi Oficial de Dietistes i Nutricionistes de la Comunitat Valenciana.  
La petició referida, juntament amb la documentació que s'acompanya, incorpora els aspectes exigits per l'article 9.5 del Decret 4/2002, de 8 de gener.   
Quant a la titulació professional o altres requisits, per a la incorporació al col·legi s'exigirà estar en possessió de la diplomatura de Nutrició Humana i Dietètica, prevista en l'esmentat Reial Decret 433/1998, de 20 de març, pel qual s'estableix el títol universitari oficial de diplomat en Nutrició Humana i Dietètica i les directrius generals pròpies dels plans d'estudis conduents a l'obtenció d'aquest. Aquest titulació es troba regulada en el Reial Decret 433/1998, de 20 de març, modificat pel Reial Decret 371/2001, de 6 d'abril, pel qual s'estableix el títol universitari oficial de diplomat en Nutrició Humana i Dietètica, els ensenyaments del qual s'imparteixen per diferents universitats espanyoles, com en l'actualitat a la Comunitat Valenciana per la Universitat de València-Estudi General i per la Universitat d'Alacant, i es troba en tràmit la seua implantació a la Universitat Cardenal Herrera-CEU de València.  
De la documentació aportada es desprén que des de la implantació del pla d'estudis de la diplomatura de Nutrició i Humana i Dietètica a la Facultat de Farmàcia de la Universitat de València-Estudi General (curs 2000-01) fins al 12 de juliol de 2006, el nombre de titulats en aquesta és de 74, i que les dues primeres promocions de l'esmentada diplomatura, a la Universitat d'Alacant, han constat d'un total de 110 alumnes.  
Els promotors fonamenten l'interés públic que concorre per a la creació del col·legi en què la contribució eficaç que realitzen els titulats universitaris en Nutrició Humana i Dietètica a la prevenció, tractament o curació de malalties es troba àmpliament documentada científicament, atés que beneficia la salut individual i col·lectiva i exerceix un paper clau en la prevenció de les malalties cròniques més prevalents, de manera que la seua representació mitjançant un col·legi professional evitarà la multiplicació d'organitzacions o individus amb plantejaments paracientífics i comportarà la defensa dels interessos de la ciutadania en un aspecte tan rellevant de la salut com és la nutrició, dietètica i alimentació humana.  
Igualment, fan referència al fet que l'esmentat col·legi permetrà dotar un col·lectiu de professionals d'una organització adequada, capaç de vetlar i defensar els seus drets i interessos, ordenar l'exercici de la professió i que farà respectar en el desplegament de la seua activitat la deontologia professional la qual cosa redundarà en garantia de la protecció de la salut pública, principi constitucional reconegut en l'article 43 de la Carta Magna.  
Així mateix, citen que la Llei 44/2003, de 21 de novembre, estableix la previsió que les professions sanitàries titulades estiguen agrupades en corporacions de dret públic i al·ludeixen a la creació d'altres col·legis professionals de la present professió en comunitats autònomes com ara Navarra (Llei Foral 6/2004, de 9 de juny, de creació del Col·legi Oficial de Dietistes Nutricionistes de Navarra) i les Illes Balears (Llei 4/2007, de 28 de març, de creació del Col·legi Oficial de Dietistes Nutricionistes dels Illes Balears).  
Quant al procediment, aportada o completada la documentació prevista en l'article 9 de l'esmentat Decret 4/2002, l'article 10.2 d'aquest exigeix que la petició de creació d'un col·legi professional se sotmeta a informació pública, mitjançant la publicació en el Diari Oficial de la Comunitat Valenciana de resolució dictada per l'òrgan competent que reculla els aspectes més significatius dels previstos en l'article 9.5 del dit Decret, per la qual cosa resulta procedent sotmetre a informació pública la present petició de creació del Col·legi Oficial de Dietistes i Nutricionistes de la Comunitat Valenciana.  
Per tot allò que s'ha exposat, en atenció a les competències atribuïdes pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques, i en compliment del que preveu l'article 10.2 del Decret 4/2002, de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:  
Que se sotmeta a informació pública per termini d'un mes la petició de creació del Col·legi Oficial de Dietistes i Nutricionistes de la Comunitat Valenciana, per tal que els titulars de drets o interessos legítims, individuals o col·lectius, afectats per la creació de l'esmentat col·legi formulen les al·legacions que estimen pertinents.  
Les al·legacions a què es fa referència en el paràgraf anterior, es presentara en els registres o oficines als que es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 12 de desembre de 2007.- El director general de Justícia i Menor: Antonio Gastaldi Mateo.